象棋

象棋係中國傳統嘅棋，兩個人捉，分別攞紅黑；現代捉法一般都係紅行先。棋盤由九條直線同十條橫線相交而成，每邊有16隻棋，分別係：一宮頭、兩士、兩隻象、兩隻車、兩隻馬、兩隻砲、5隻卒；每隻棋都放喺交點上。

棋盤 
象棋盤由九條直線同十條橫線相交而成；棋都放喺交點上面；中間一行叫「河界」，無直線，通常寫住楚河漢界或者「觀棋不語真君子，起手無回大丈夫」。 

而家通行嘅記譜法中，呢九條直線，雙方都由右向左數，紅方由用中文字「一」至「九」記，黑方就由自己嘅右到左用阿剌伯數字「1」至「9」記；例如，紅方嘅一線就係黑方嘅 9 線。 

第四條直線同第六條直線稱為「兩肋」、「兩肋線」，簡稱「肋」。 

棋盤上，劃有斜交叉線而成「米」字形方格嘅地方，雙方各有一塊，叫為「九宮格」，簡稱「九宮」，係將 / 帥同士活動嘅地區。

棋子
將：沿住自己九宮格內嘅橫直線行一步，落點有對方嘅棋就可以食咗佢。將同帥唔可以喺無棋子隔住嘅情況下企喺同一條直線，如果有人行咗步棋而出現呢個情況，咁就等於自殺，對方可以喺跟住嗰步棋用自己嘅將食咗另一方嘅帥，呢個動作叫做「飛將」。喺正式比賽「飛將」係冇必要嘅，因為自殺嗰一方已經被判犯規輸棋。

車：可以唔限距離向前後左右行，直至遇到第一隻棋為止，唔可以跨過第啲棋，落點有對方嘅棋就可以食咗佢。

馬：「日」字形行，相等於先橫行或直行一步，再45度角轉彎走對角。如果橫行或直行嗰一步有隻棋，咁就唔可以再走對角，呢個情況叫做「'kik1'馬腳」。一步最多會有八個落點，落點有對方嘅棋就可以食咗佢。

炮：行法同車一樣，可以唔限距離向前後左右行，直至遇到第一隻棋為止。但佢唔係食遇到嘅第一隻棋，而係食第二隻棋，即係話佢同埋目標之間要有一隻棋，中間嗰隻棋叫做炮架，炮架同目標之間嘅距離又係無限制。炮只會喺要食棋嘅時候，先可以跨過第啲棋子。

士：沿住自己九宮格內嘅斜線行向對角走一步，落點有對方嘅棋就可以食咗佢。

象：「田」字形行，45度角向對角走兩步，唔可以過河，落點有對方嘅棋就可以食咗佢。「田」字中間嗰點叫「象眼」，如果嗰度有棋，就唔可以走過去「田」字嘅對角，咁叫「塞象眼」。

卒：未過河前每次剩係可以向前行一步，過河後可以向前、向左或者向右行一步。任何時候都唔會向後行，落點有對方嘅棋就可以食咗佢。

子力
喺象棋中，好多時都少不免會有「換棋」情況出現，呢個時候就要判斷換唔換得過。

至於子力大致可以咁分：無限大分，因為佢無得搏。
 車：5分，活動範圍大、搏鬥力量自然亦大。
 炮：3分，活動範圍雖然同車一樣，但受「炮打隔子」嘅限制。通常開局勁啲，因為易搵砲台。
 馬：3分，機動性強，殘局可以使用自如，最多可控制8個位置，但受馬腳限制。
 象：2分：主要為防衛本方陣地，唔過得河作戰，但係可以做砲台。
 士：2分，主要為保護主將，唔離開得九宮，河就更加唔使過，都可以做為砲台。
 未過河嘅卒：1分，因為只可以向前行，避唔開敵人攻擊。
 過咗河嘅卒：2分，過咗河可向前左右行，機動性高咗，但冇得向後行。
 到咗底嘅卒：1分，因為只可以向左右行，唔得前後。

循環手
捉棋嗰陣，有時會出現不斷循環嘅局面，判斷方法主要有中國棋規、國際棋規兩種，中國棋規比較嚴謹，國際棋規比較易判斷。

單方長將唔變一定判輸。

棋